SKRIFTLIG FORESPØRGSEL E-0867/02

af Erik Meijer (GUE/NGL) til Kommissionen

(3. april 2002)

Om: Hvervning af studerende fra andre medlemsstater som et middel til en mere omfattende finansiering af nationale uddannelsesinstitutioner

1. Har Kommissionen kendskab til den opmærksomhed, det i Nederlandene har vakt, at forskellige højere erhvervsuddannelsesinstitutioner på samme tid optager studerende for at opnå en dobbelt finansiering fra undervisnings- og forskningsministeriet, og til det forhold, at det i høj grad er udenlandske studerende, som er omfattet af denne praksis?

2. Er det også Kommissionen bekendt, at der bl.a. er opstået en konstruktion, hvor en nederlandsk uddannelsesinstitution formelt påtager sig ansvaret for den teoretiske del af en søfartsuddannelse i Spanien, så kun den praktiske del afvikles i Nederlandene, og at der kun i begrænset omfang sker en koordinering af uddannelsens to dele, men at finansieringen alligevel sker, som om hele uddannelsen fandt sted i Nederlandene?

3. Er denne strøm af studerende tværs over grænserne i EU resultatet af en politik, hvis mål er at gøre erhvervsuddannelserne og de akademiske uddannelser i EU ensartede og at udstede eksamensbeviser, som har samme gyldighed i alle medlemsstaterne?

4. Findes der på EU-plan eller i tilknytning hertil aftaler mellem medlemsstaterne om, at de pågældende uddannelsesinstitutioner skal have kommerciel fordel i at indskrive flest mulige studerende fra andre medlemsstater som et middel til at løse deres finansielle problemer?

5. Forekommer det også i andre medlemsstater end Nederlandene, at optagelsen af udenlandske studerende stimuleres ved tildeling af omfattende og uigennemsigtige offentlige tilskud? Hvis svaret er ja, i hvilke medlemsstater forekommer det, og ud fra hvilke kriterier?

6. Ud fra hvilke kriterier vurderer Kommissionen deltagelse i undervisning i en anden medlemsstat som værende hensigtsmæssige? Er det finansielt set rimeligt, at en uddannelsesinstitution er afhængig af udenlandske studerende?

7. Vil Kommissionen arbejde for, at irrelevante hensyn f.eks. erhvervelse af flere økonomiske midler ikke længere må anvendes til på en uigennemsigtig måde at tiltrække udenlandske studerende?

Kilde: Nederland 3, nyhedsudsendelsen Nova, den 13. marts 2002.

Svar afgivet på Kommissionens vegne af Viviane Reding

(15. maj 2002)

Hvad angår de to første punkter, er Kommissionen bekendt med spørgsmålet om dobbeltfinansiering, der praktiseres af visse universiteter i Nederlandene. Ifølge de oplysninger, den har adgang til, har den ansvarlige minister allerede bedt om en retslig undersøgelse.

Hvad angår det tredje punkt, er studerendes og læreres mobilitet og den akademiske anerkendelse af eksamensbeviser faktisk et af målene for Fællesskabets indsats på uddannelsesområdet i henhold til artikel 149, stk. 2, andet led, i EF-traktaten. I den forbindelse henvises det ærede medlem navnlig til fællesskabsbestemmelserne vedrørende Erasmus-programmet og henstillingen om mobilitet i Det Europæiske Fællesskab for studerende, personer under erhvervsuddannelse, volontører, undervisere og erhvervslærere, der blev vedtaget af Parlamentet og Rådet den 10. juli 2002(1).

Hvad angår alle de øvrige punkter, der omhandler spørgsmål af finansiel art, gør Kommissionen opmærksom på, at finansiering på uddannelsesområdet henhører under medlemsstaternes kompetenceområde, og ikke EU's.

(1) EFT L 215 af 9.8.2001.